Jótékonysági est (képgalériával)2019. október 27. (vasárnap) 11:45 - Hírek Betegszállító kocsit vásárol az Almási Balogh Pál Kórház Sürgősségi Betegellátó Osztálya a jótékonysági bálon befolyt összegből. Az eseményt idén a Digitális Erőműben tartották meg a halloween jegyében, a legtöbben ennek megfelelően jelmezben érkeztek. A szórakozást helyi fellépők és játékos programok garantálták.
Az Excellence zenekar fellépése indította az estet szombaton a Digitális Erőműben. Az Almási Balogh Pál Kórház Sürgősségi Betegellátó Osztálya most itt rendezte meg jótékonysági estjét. A koncertet követően dr. Zöld Attila köszöntötte a résztvevőket. A főorvos 2016 márciusában vállalta el az osztály vezetését, némi félelemmel amiatt, hogy mindenki azt szeretné-e, amit ő. Úgy fogalmazott: nem vezér, főnök akart lenni.
„Megbeszéltük az első találkozón, hogy igazából én egy csapatot szeretnék, ahol nem úgy jön be a dolgozó a munkahelyére, hogy összekapódik a gyomra, hanem lazán. Gondolatai, ötletei vannak. Az ötleteket el is merik mondani, vállalják, sőt, nemcsak beszélnek, hanem tesznek is ennek érdekében. És most büszke vagyok” - mondta dr. Zöld Attila, az Almási Balogh Pál Kórház Sürgősségi Betegellátó Osztályának osztályvezető főorvosa.
Ezután a résztvevők megnéztek egy rövid filmet az SBO-ról, majd a bál szervezője, Juhász Tímea is szólt a vendégekhez. Elmondta, hogy idén is sokan támogatták az eseményt, többen ajánlottak fel tombolatárgyakat és pénzt is.
„A fő szponzorunk Burom Péter, ő háromszázezer forintot ajánlott fel a kórház SBO részére. Ebből betegszállító kocsit szeretnénk venni. Végül is ez a cél. Ehhez még egy kicsit hozzápótolunk, és akkor valószínűleg meglesz. A tavalyi évben is elértük a célunkat, akkor két hiper-szuper vérnyomásmérőt szerettünk volna vásárolni, ez végül sikerült” - nyilatkozta Juhász Tímea, az Almási Balogh Pál Kórház Sürgősségi Betegellátó Osztályának ápolója, a bál szervezője.
A köszöntők után a City Blues Band zenélt. A színpadi program mellett több játékos elfoglaltság is várt az este során a vállalkozó kedvűekre, volt például tökkeresés, de jóslásra is be lehetett jelentkezni. A vendégek nagy része a bál tematikájához, a halloweenhez illően be is öltözött: a legnépszerűbb talán a boszorkányjelmez volt.